Jon Hustad

Jon Ottar Hustad (født 25. mars 1968 i Ørsta, død 12. oktober 2023) var en norsk historiker, journalist og forfatter. Han arbeidet blant annet i Klassekampen, var forskningsredaktør i Morgenbladet og arbeidet fra 2007 i Dag og Tid.

Bakgrunn 
Hustad var utdannet historiker og tok hovedfag ved Universitetet i Oslo om amerikansk Kina-politikk etter Koreakrigen. Hustad arbeidet blant annet som lærer i grunnskolen. Han vokste opp på Sæbø ved Hjørundfjorden og var som voksen bosatt i Asker.

Virke
I 2012 var Hustad og Elin Ørjasæter programledere for Harde fakta, et aktualitetsprogram på TV2 som ble markedsført som «Norges eneste aktualitetsprogram som ikke er venstrevridd». Denne serien rettet et søkelys på det programskaperne anså som offentlig sløsing. Den fikk blandet mottakelse. Aftenposten gav programmet terningkast én.

Før stortingsvalget i 2013 skrev han en satirisk artikkelserie hvor han leste samtlige stortingspartiers programmer, og artikkelserien ble utgitt som bok under tittelen Partiguiden.

I 2013 utgav han debattboka Farvel Norge, hvor hovedbudskapet var at kombinasjonen av høy oljepengebruk, høye overføringer til ikke-arbeidende, eldrebølge og innvandring skaper økonomiske problemer, ikke er økonomisk bærekraftig og krever store politiske endringer og innsparinger. Ifølge Hustad vil velferdsstaten bli umulig å finansiere hvis økningene i trygdeutgiftene, innvandring, aldrende befolkningen og gradvis fordyring av tjenester fortsetter som i de siste tiårene.

I 2014 gav han ut en biografi om Winston Churchill.

Fra 2015 var Hustad fast deltaker i debattprogrammet Underhuset på TV 2 Nyhetskanalen, med Yama Wolasmal er programleder.

Utgivelser 

 Ung gigant: Winston Churchill og opptakten til første verdenskrig, 2014 ISBN 978-82-516-8291-6
 Farvel Norge, 2013 ISBN 978-82-826508-1-6
 Partiguiden, 2013 ISBN 978-82-999317-0-0
 Gjeldsslaven Europa, 2012
 Varsleren, 2006
 Hjørundfjorden (med Per Eide; Samlaget, 2005)
 14 menn og 1 kvinne, 2004
 Ola har lagt seg, 2004
 Skolen som forsvann, 2002

Utmerkelser
 2002: Ole Vig-prisen
 2016: Kulturdepartementets nynorskpris for journalister

Referanser  

Journalister i Dag og Tid
Journalister i Klassekampen
Journalister i Morgenbladet
Norske sakprosaforfattere
personer fra Ørsta kommune